Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2020/C 82/07)

Denne meddelelse offentliggøres i henhold til artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Val de Loire«

Referencenummer: PGI-FR-A1225-AM02

Meddelelsesdato: 19. december 2019

BESKRIVELSE AF OG BEGRUNDELSE FOR DEN GODKENDTE ÆNDRING

1. Vinstokbestand

For at tage højde for klimaforandringerne og af hensyn til miljøet og folkesundheden er der i den nuværende produktspecifikation blevet tilføjet druesorter, som er modstandsdygtige og bedre tilpasset de nye klimaforhold. Disse druesorter er blevet valgt ud fra deres organoleptiske egenskaber for ikke at ændre den beskyttede geografiske betegnelses afgørende egenskaber. De tilføjede sorter er Artaban N, Vidoc N, Cabernet Cortis N, Floreal B, Voltis B, Soreli B og Souvignier Gris B.

Enhedsdokumentet ændres i overensstemmelse hermed i punkt 7.

2. Erklæringsforpligtelser

Fristen for indsendelse af kopien af høstanmeldelsen eller produktionserklæringen til fag- og forvaltningsorganet ODG (Organisme de Défense et de Gestion) udskydes 15 dage for at tage hensyn til praksis og datoen for digital indsendelse af høstanmeldelserne.

Enhedsdokumentet berøres ikke af denne ændring.

3. Adresse

INAO’s adresse ajourføres i produktspecifikationen.

Enhedsdokumentet berøres ikke af denne ændring.

ENHEDSDOKUMENT

1. Betegnelse

Val de Loire

2. Type geografisk betegnelse

BGB – beskyttet geografisk betegnelse

3. Kategorier af vinavlsprodukter

1. Vin

4. Beskrivelse af vinen/vinene

Den beskyttede geografiske betegnelse »Val de Loire« er forbeholdt stille rød-, rosé- og hvidvine samt »vins gris«.

Vinene har et virkeligt alkoholindhold på mindst 8,5 % for B-området og mindst 9 % for C-området. Efter berigelse er rødvinenes totale alkoholindhold udtrykt i volumen på højst 12,5 %.

Rødvinenes æble-mælkesyregæring skal være afsluttet, når de bringes i omsætning, undtagen vine med benævnelsen »primeur« eller »nouveau«.

Den beskyttede geografiske betegnelse »Val de Loire« kan tildeles vine fremstillet uden berigelse og med et totalt alkoholindhold på 15-20 % vol., undtagen vine produceret i det geografiske område og på arealer beplantet med sorten Chenin B i departementerne Maine-et-Loire og Indre-et-Loire.

De øvrige analytiske kendetegn svarer til det, der er fastsat i EU-reglerne.

Hvidvine med et gæringsdygtigt sukkerindhold på mindst 45 g/l har undtagelsesvis et maksimalt indhold af flygtig syre, som er fastsat ved fælles bekendtgørelse udstedt af forbrugerministeriet og landbrugsministeriet.

Vinene er kendetegnet ved frugtagtige aromaer, om end deres intensitet og karakter varierer alt efter druesorten og de anvendte teknologier. Med hensyn til hvid- og rosévinene og »vins gris« gør vinfremstillingsmetoderne det muligt at lade frugtagtige og blomsteragtige noter komme til udtryk, samtidig med at en vis friskhed bevares. For rødvinenes vedkommende benyttes fremstillingsmetoder, der kan sikre en blød struktur.

Generelle analytiske kendetegn Totalt alkoholindhold, maksimum (i % vol.) Virkeligt alkoholindhold, minimum (i % vol.) Totalt syreindhold, minimum i milliækvivalenter pr. liter Indhold af flygtig syre, maksimum (i milliækvivalenter pr. liter) Totalt indhold af svovldioxid, maksimum (i milligram pr. liter)

5. Vinfremstillingspraksis

a. Væsentlige ønologiske fremgangsmåder

Vinene skal, hvad angår ønologisk fremgangsmåde, opfylde de krav, der er fastsat i EU-lovgivningen og i den franske lov om landbrug og fiskeri (»Code rural et de la pêche maritime«).

b. Maksimumudbytte

90 hektoliter pr. hektar.

6. Afgrænset geografisk område

Høsten af druerne, vinfremstillingen og forarbejdningen af vine med den beskyttede geografiske betegnelse »Val de Loire« foregår i:

— følgende departementer: Allier, Cher, Indre, Indre-et-Loire, Loir-et-Cher, Loire-Atlantique, Loiret, Maine-et-Loire, Nièvre, Puy-de-Dôme, Sarthe, Vendée og Vienne

— følgende kantoner i departementet Deux-Sèvres: Airvault, Argenton-les-Vallées, Bressuire, Celles-sur-Belle, Cerizay, Champdeniers-Saint-Denis, Chef-Boutonne, Coulonges-sur-l’Autize, Frontenay-Rohan-Rohan, Lezay, Mauléon, Mazières-en-Gâtine, Melle, Ménigoute, Moncoutant, La Mothe-Saint-Héray, Niort-Est, Niort-Nord, Niort-Ouest, Parthenay, Prahecq, Saint-Loup-Lamairé, Saint-Maixent-l’Ecole 1. kanton, Saint-Maixent-l’Ecole 2. kanton, Saint-Varent, Sauzé-Vaussais, Secondigny, Thénezay, Thouars 1. kanton og Thouars 2. kanton.

7. Primære druesorter

Sauvignon gris G – Fié gris

Cot N – Malbec

Abouriou B

Gamay N

Cabernet franc N

Cabernet-sauvignon N

Egiodola N

Gamay de Bouze N

Gamay de Chaudenay N

Grolleau N

Grolleau gris G

Négrette N

Pinot noir N

Pineau d’Aunis N

Merlot N

Vidoc N

Artaban N

Cabernet cortis N

Chardonnay B

Chenin B

Folle blanche B

Melon B

Orbois B

Pinot blanc B

Pinot gris G

Floreal B

Voltis B

Soreli B

Souvignier gris Rs

Sauvignon B – Sauvignon blanc

Sacy B

8. Tilknytning til det geografiske område

Det geografiske produktionsområde strækker sig over 14 departementer i Loires vandløbsopland, som danner baggrund for landskaberne fra Massif Central til flodmundingen i Pays Nantais. Fra det ældgamle terræn i det armorikanske bjergmassiv omkring Nantes og Anjou med den hvide kalk omkring Saumur og Touraine til de vulkanske klipper i Monts d’Auvergne gennemløber Loire en lang række steder af stor geologisk og jordbundsmæssig mangfoldighed. Klimaet i Val de Loire er generelt tempereret, og i regionen omkring Nantes og Anjou er der kystklima, mens fastlandsklimaet begynder at gøre sig gældende i Touraine-området og bliver semikontinentalt i Centre Loire-området. Vindistriktet er begunstiget med regelmæssig nedbør gennem hele året og milde temperaturer uden ekstreme udsving. Selv om Val de Loire omfatter en stor klimatisk, geologisk og jordbundsmæssig mangfoldighed, er området alligevel overordnet set ensartet takket være sin nordlige beliggenhed og klimaet. Historisk er det primært romerne, som indførte vindyrkning i Nantes-regionen. Vindistriktet udvikler sig reelt fra det 5. århundrede og blomstrer virkelig op, da Henrik 2., greve af Anjou, bestiger den engelske trone i 1154. Loire er en fantastisk trafikåre, som understøtter eksistensen af vindistriktet langs sine bredder og befordrer handelen med vin. I det 19. århundrede bringer jernbanenettets indtog i Val de Loire vinavlerne i konkurrence med de øvrige franske vindistrikter, hvilket tilskynder dem til at producere kvalitetsvin. I 1968 skabes der »vins de pays«, og dekretet af 16. december 1981 dokumenterer skabelsen af en regional »vin de pays« fra Loire-området – Frankrigs have: »Vin de Pays du Jardin de la France«. Disse »Vins de Pays« fra Loire-området har udviklet sig fra en historisk identitet til en reel geografisk identitet i kraft af dekretet af 12. maj 2007. »Vins de Pays du Jardin de la France« er blevet »Vin de Pays du Val de Loire«. Den beskyttede geografiske betegnelse »Val de Loire« har de seneste år haft en årlig produktion på 400 000 hl og fås i tre farver. Området er bedst egnet til hvidvine, som er dominerende med 53 % af de anmeldte høstmængder, mens rødvinene udgør 27 % og rosévinene 20 %. Henved 90 % af druerne under den beskyttede geografiske betegnelse »Val de Loire« produceres på marker med en enkelt druesort, og de 24 druesorter, der anvendes til produktionen, dyrkes traditionelt i regionen. Den beskyttede geografiske betegnelse »Val de Loire« kommer til udtryk gennem internationalt kendte druesorter, hvoraf de primære er sauvignon B, chardonnay B, chenin B, gamay N, pinot noir N, cabernet franc N og cabernet-sauvignon N, men også lokale druesorter som grolleau gris G, grolleau N, melon B og pineau d’Aunis N. Overholdelsen af kvaliteten og druernes oprindelse garanteres af fastsættelsen af produktionsbetingelser, præcise analytiske parametre og en organoleptisk kontrol. De hvide druesorter, som hovedsagelig bruges til fremstilling af tørre vine, er kendetegnet ved deres friskhed og delikate aromaer af frugt og blomster. Rosévinene og »vins gris« er lette og kække, og rødvinene er med den lette, til tider fyldige, struktur kendetegnet ved deres blødhed og friskhed. Den beskyttede geografiske betegnelse »Val de Loire« kan også benævnes »primeur« eller »nouveau«, primært hvis de er fremstillet af druesorterne sauvignon B og gamay N. Det er lækre, aromatiske og lette vine. Vinavlerne har formået at bevare identiteten og vindyrkningstraditionen i denne egn, som har et klima, der er gunstigt for dyrkning af vin langs Loire. Dette vindistrikt vidner om ældgamle vindyrkningsmetoder og skikke, som er nedarvet ubrudt gennem generationer af vinavlere. Vinene fra Val de Loire er kendte takket være en lang forhistorie og støtter sig ligeledes på samhandelen, der førhen foregik ad flodvejen. Vinstokbestanden under den beskyttede geografiske betegnelse »Val de Loire« er tilpasset klimaets og jordbundens mangfoldighed i dette vidtstrakte område. Tilførslen af nye sorter, som primært har været hvide, og vinavlernes teknologiske indsats har i nyere tid fremmet produktionen af rødvine. Siden dannelsen i 1981 er »vins de pays« i Loire-området blevet koncentreret om kvalitetsproduktion og en professionalisering af producenterne. Den beskyttede geografiske betegnelse »Val de Loire« har med sine 1 600 vinavlere, 15 vinkooperativer og ca. 100 forhandlere reel økonomisk vægt i Val de Loire-områdets vinproduktion. I hjertet af dette historiske og vidtstrakte vindistrikt har den nedarvede, ældgamle viden om kunsten at avle druer og forarbejde vin gjort det muligt at udvikle et stort netværk af videnskabelige og tekniske forskningscentre, som beskæftiger sig med denne sektor og med højere uddannelse inden for vindyrkning. Til gengæld har resultaterne af forskningen og fagfolks uddannelsesniveau sat skub i vinene med den beskyttede geografiske betegnelse »Val de Loire«. Udviklingen i vinturismen i denne region med den stærke historiske kulturarv (de mange slotte), som er optaget på UNESCO’s verdensarvsliste, bidrager til udviklingen af det omdømme, som den beskyttede geografiske betegnelse »Val de Loire« har.

9. Andre vigtige betingelser (emballering, mærkning og andre krav)

Område i umiddelbar nærhed

Retsgrundlag:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende fremstillingen og forarbejdningen af de vine, som kan opnå den beskyttede geografiske betegnelse »Val de Loire«, omfatter følgende omkringliggende distrikter alt efter det geografiske område:

— distrikter i departementet Mayenne: Château-Gontier, Laval og Mayenne

— distrikt i departementet Deux-Sèvres: Niort.

Mærkningsregler

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Den beskyttede geografiske betegnelse »Val de Loire« kan suppleres med navnet på følgende mindre geografiske enheder: Allier, Cher, Indre, Indre-et-Loire, Loir-et-Cher, Loire-Atlantique, Loiret, Maine-et-Loire, Nièvre, Sarthe, Vendée, Vienne, Marches de Bretagne og Pays de Retz ifølge bestemmelserne i produktspecifikationen.

Bogstaverne i navnet på en af de mindre geografiske enheder må hverken i højden eller bredden være større end størrelsen af de skrifttegn, som udgør navnet på den beskyttede geografiske betegnelse »Val de Loire«.

Den beskyttede geografiske betegnelse »Val de Loire« kan suppleres med benævnelserne »primeur« eller »nouveau«.

Den beskyttede geografiske betegnelse »Val de Loire« kan suppleres med navnet på en eller flere druesorter.

Navnet på druesorten sauvignon eller grolleau må bruges i mærkningen af vine med den beskyttede geografiske betegnelse »Val de Loire« til at betegne vine fremstillet af en sammenstikning af sauvignon B og sauvignon gris G henholdsvis en sammenstikning af grolleau N og grolleau gris G.

Den Europæiske Unions BGB-logo er trykt på etiketten, når benævnelsen »Indication géographique protégée« (beskyttet geografisk betegnelse) er erstattet af den traditionelle benævnelse »Vin de pays«.

Link til produktspecifikationen

https://info.agriculture.gouv.fr/gedei/site/bo-agri/document_administratif-98dad001-e64f-42b0-93af-ba89e4bbafee.

(1) EFT L 9 af 11.1.2019, s. 2.